CELEX: 32020D0675
Language: el
Date: 2020-05-15 00:00:00
Title: Εκτελεστική απόφαση (ΕΕ) 2020/675 της Επιτροπής της 15ης Μαΐου 2020 σχετικά με την προτεινόμενη Ευρωπαϊκή Πρωτοβουλία Πολιτών με τίτλο «Ελευθερία στην ανταλλαγή περιεχομένου» [κοινοποιηθείσα υπό τον αριθμό C(2020) 3191] (Το κείμενο στην αγγλική γλώσσα είναι το μόνο αυθεντικό)

20.5.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 158/5
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/675 ΤΗΣ ΕΠΙΤΡΟΠΗΣ
         της 15ης Μαΐου 2020
         σχετικά με την προτεινόμενη Ευρωπαϊκή Πρωτοβουλία Πολιτών με τίτλο «Ελευθερία στην ανταλλαγή περιεχομένου»
         
            
               [κοινοποιηθείσα υπό τον αριθμό C(2020) 3191]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών (1), και ιδίως το άρθρο 6,
         Εκτιμώντας τα ακόλουθα:
         
                     (1)
                  
                  
                     Οι στόχοι της προτεινόμενης Ευρωπαϊκής Πρωτοβουλίας Πολιτών με τίτλο «Ελευθερία στην ανταλλαγή περιεχομένου» είναι: «Η νομιμοποίηση της ανταλλαγής —μέσω ψηφιακών δικτύων, για προσωπική και μη κερδοσκοπική χρήση— αρχείων που περιέχουν έργα και άλλο υλικό που προστατεύονται από δικαιώματα πνευματικής ιδιοκτησίας, συγγενικά δικαιώματα και δικαιώματα ειδικής φύσης του κατασκευαστή βάσης δεδομένων, με σκοπό την επίτευξη ισορροπίας μεταξύ των δικαιωμάτων των δημιουργών και άλλων δικαιούχων και του καθολικού δικαιώματος στις επιστήμες και στον πολιτισμό.»
                  
               
                     (2)
                  
                  
                     Περαιτέρω λεπτομέρειες σχετικά με το αντικείμενο, τους στόχους και το πλαίσιο της προτεινόμενης πρωτοβουλίας πολιτών παρατίθενται σε παράρτημα. Ειδικότερα, με την εν λόγω πρωτοβουλία ζητείται η τροποποίηση των κανόνων της ΕΕ για τις ψηφιακές πλατφόρμες ανταλλαγής περιεχομένου, με ειδική αναφορά στην οδηγία (ΕΕ) 2019/790 του Ευρωπαϊκού Κοινοβουλίου και του Συμβουλίου (2). Οι προτεινόμενες τροποποιήσεις συνίστανται στη θέσπιση «νομοθετικής πράξης που θα προβλέπει παραίτηση από δικαιώματα πνευματικής ιδιοκτησίας, συγγενικά δικαιώματα και δικαιώματα ειδικής φύσης του κατασκευαστή βάσης δεδομένων, για φυσικά πρόσωπα που ανταλλάσσουν αρχεία μέσω ψηφιακών δικτύων για προσωπική και μη κερδοσκοπική χρήση». Στόχος της πρωτοβουλίας είναι να επιτραπεί στους πολίτες «η απευθείας ανταλλαγή αρχείων μέσω ομότιμων δικτύων, ώστε να έχουν πρόσβαση στις επιστήμες και στον πολιτισμό χωρίς να υπόκεινται σε ελέγχους και σε κατάρτιση του προφίλ τους».
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης μέσω της Ευρωπαϊκής Πρωτοβουλίας Πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Με την προτεινόμενη πρωτοβουλία ζητείται η τροποποίηση των κανόνων της ΕΕ για τις ψηφιακές πλατφόρμες ανταλλαγής περιεχομένου, με ειδικά αναφορά στην οδηγία (ΕΕ) 2019/790 για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά, η οποία βασίζεται στο άρθρο 53 παράγραφος 1 και στα άρθρα 62 και 114 της Συνθήκης για τη λειτουργία της Ευρωπαϊκής Ένωσης (ΣΛΕΕ).
                  
               
                     (6)
                  
                  
                     Νομικές πράξεις της Ένωσης για την εφαρμογή των Συνθηκών μπορούν να εκδίδονται για τον συντονισμό των νομοθετικών, κανονιστικών ή διοικητικών διατάξεων των κρατών μελών που αφορούν την ανάληψη και την άσκηση μη μισθωτών δραστηριοτήτων, βάσει του άρθρου 53 παράγραφος 1 της ΣΛΕΕ. Σύμφωνα με το άρθρο 62 της ΣΛΕΕ, η εν λόγω νομική βάση εφαρμόζεται επίσης σε ζητήματα που αφορούν την ελεύθερη παροχή υπηρεσιών, όπως προβλέπεται στα άρθρα 56-61 της ΣΛΕΕ.
                  
               
                     (7)
                  
                  
                     Νομικές πράξεις της Ένωσης για την εφαρμογή των Συνθηκών μπορούν να εκδίδονται για την προσέγγιση των νομοθετικών, κανονιστικών και διοικητικών διατάξεων των κρατών μελών που έχουν ως αντικείμενο την εγκαθίδρυση και τη λειτουργία της εσωτερικής αγοράς, βάσει του άρθρου 114 της ΣΛΕΕ.
                  
               
                     (8)
                  
                  
                     Δυνάμει του άρθρου 53 παράγραφος 1 και των άρθρων 62 και 114 της ΣΛΕΕ, κανένα από τα μέρη της προτεινόμενης πρωτοβουλίας πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλει πρόταση για την έκδοση νομικής πράξης της Ένωσης για την εφαρμογή των Συνθηκών σύμφωνα με το άρθρο 6 παράγραφος 3 στοιχείο γ) του κανονισμού (ΕΕ) 2019/788.
                  
               
                     (9)
                  
                  
                     Έχει συσταθεί η ομάδα διοργανωτών και έχουν οριστεί τα πρόσωπα επαφής σύμφωνα με το άρθρο 5 παράγραφοι 1-3 του εν λόγω κανονισμού, ενώ έχει συσταθεί νομική οντότητα ειδικά για τον σκοπό της διαχείρισης της πρωτοβουλίας σύμφωνα με το άρθρο 5 παράγραφος 7.
                  
               
                     (10)
                  
                  
                     Η προτεινόμενη πρωτοβουλία δεν είναι κατάφωρα καταχρηστική, επιπόλαια ή κακόβουλη και δεν αντίκειται εμφανώς στις αξίες της Ένωσης όπως ορίζονται στο άρθρο 2 της ΣΕΕ και στα δικαιώματα που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης.
                  
               
                     (11)
                  
                  
                     Επομένως, η προτεινόμενη πρωτοβουλία με τίτλο «Ελευθερία στην ανταλλαγή περιεχομένου» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη Ευρωπαϊκή Πρωτοβουλία Πολιτών με τίτλο «Ελευθερία στην ανταλλαγή περιεχομένου» καταχωρίζεται.
         
         
            Άρθρο 2
            Η παρούσα απόφαση απευθύνεται στην ομάδα διοργανωτών της πρωτοβουλίας πολιτών με τίτλο «Ελευθερία στην ανταλλαγή περιεχομένου», την οποία εκπροσωπούν ο κ. Marco CIURCINA και ο κ. Roberto GALTIERI που ενεργούν ως πρόσωπα επικοινωνίας.
         
         
            Βρυξέλλες, 15 Μαΐου 2020.
            
               
                  Για την Επιτροπή
               
               Věra JOUROVÁ
               
                  Αντιπρόεδρος
               
            
         
         
            (1)  ΕΕ L 130 της 17.5.2019, σ. 55.
         
            (2)  Οδηγία (ΕΕ) 2019/790 του Ευρωπαϊκού Κοινοβουλίου και του Συμβουλίου, της 17ης Απριλίου 2019, για τα δικαιώματα πνευματικής ιδιοκτησίας και τα συγγενικά δικαιώματα στην ψηφιακή ενιαία αγορά και την τροποποίηση των οδηγιών 96/9/ΕΚ και 2001/29/ΕΚ (ΕΕ L 130 της 17.5.2019, σ. 92).